Ir-rapport ta’ evalwazzjoni ppubblikat ilbieraħ mill-aġenzija Greco juri li l-aħħar abbozz ta’  liġi li ppreżenta l-Gvern Malti dwar il-finanzjament tal-partit fih titjib konsidervoli. Filwaqt li r-rapport tal-Greco juri l-preokupazzjoni għall-fatt li Malta għad m’għandhiex leġislazzjoni dwar il-finanzjament tal-partiti, madankollu l-aġenzija tikkummenta b’mod pożittiv dwar l-aħħar abbozz tal-2013 imħejji mill-Kummissarju tal-Liġijiet Dr Franco Debono. Ikkuntattjat minn tvm.com.mt, u mistoqsi dwar numru ta’ kjarifiki li jsemmi l-Greco, jiġifieri Grupp ta’ Stati kontra l-Korruzzjoni fi ħdan il-Kunsill tal-Ewropa, Dr Debono wieġeb li  dawn se jkunu inklużi f’avviżi legali u regolamenti akar milli fil-liġi prinċipali. Fost dawn il-kjarifiki, il-Greco ssemmi, il-poteri tal-Kummissjoni Elettorali.  Dwar dan Dr Debono qal li ma jsib ebda riservi għall-fatt li tkun il-Kummissjoni Elettorali li tissorvelja u titlob aktar dettalji dwar kif se tkun qed issir din is-sorveljanza. Dr Franco Debono qal li jinsab sodisfatt bil-kummenti pożittivi tar-rapport tal-GRECO u sodisfatt ukoll bid-dibattitu li għaddej fil-pajjiż fejn jidher li jeżisti qbil fuq il-punti prinċipali ta’ din il-liġi. Qal li huwa importanti li kif wiegħed il-Gvern, dan l-abbozz jidħol fis-seħħ mill-aktar fiss biex ikollna aktar trasparenza fil-mod ta’ kif joperaw il-partiti politiċi f’pajjiżna.